Oorskot by spoorlyn wel dié van Liam Nortjé | Maroela Media
Die Vrystaatse polisie het Donderdag aan die familie bevestig dat die oorskot van 'n klein seuntjie wat in 2019 langs 'n spoorlyn in Harrismith gevind is, die van die driejarige Liam Nortjé is.
Volgens brig. Motantsi Makhele, woordvoerder van die polisie, is dit bevestig deur die DNS-uitslae wat Donderdag bekendgemaak is.
"Die polisie het die uitslae met die familie gedeel en hulle is toegelaat om die liggaam te begrawe," het Makhele bevestig.
Maroela Media het vroeër berig Liam het in 2017 spoorloos verdwyn nadat Nortjé hom by sy ma, Cheinelle Brooks, met wie hy 23 jaar getroud was, gaan oplaai het. Hy is later in Ladysmith in hegtenis geneem, maar daar was geen spoor van die seuntjie nie. Nortjé het destyds gesê hy het die kind vir mense gegee wat nie kinders kan kry nie, maar het geweier om enigsins meer inligting bekend te maak.
Volgens Makhele sal die verslag van 'n geregtelike doodsondersoek aan die direkteur van openbare vervolging gestuur word vir 'n beslissing.
Liam se pa, Nantes Nortjé (48), is op 13 Desember 2019 in die hooggeregshof in Bloemfontein tot lewenslange tronkstraf gevonnis vir die moord op Liam, selfs al was sy liggaam in daardie stadium nog nie gevind nie.
Ondanks herhaalde pleidooie het Nortjé deurlopend verseg om te sê waar die seuntjie is, of selfs net 'n bewys te lewer dat hy nog leef. Nortjé het ook nie tydens sy verhoor getuig nie.
Die vlak graf naby 'n spoorlyn in Harrismith is op dieselfde dag wat Nortjé gevonnis is, ontdek. Brooks het gesê skoentjies wat ook in die graf gevind is, is soortgelyk aan die wat Liam gehad het.